雨後即事
作者：舒邦佐
朝代：宋

paragraphs: 昨日雨不歇，薄晚雲未收。
更闌望天宇，雲浄月如鈎。
曉開讀書窗，日光潑雙眸。
蔬飯羹一盂，起傍吾廬游。
一洗塵土昏，水竹清更幽。
問花無恙否，低面含嬌羞。
驗筍長幾何，突角凌羊牛。
前日移新荷，常恐水蓋頭。
池邊報平安，小葉三四浮。
竹林叫鈎輈，柳陰鳴栗留。
趁晴欲雙飛，更著喚婦鳩。
物適吾亦適，投筇思悠悠。
却歸堂上坐，蒼頭獻茶甌。
兒聲清且美，讀書如瀉油。
靜裏無聲樂，閒中不繫舟。
不知腰金公，曾識此樂不。
我生微官縛，有如冠沐猴。
長恐舍此去，永愧池上鷗。